E pasigurt e ardhmja e kompanisë "Google" në Kinë
"Google" tha se është gati t’u japë fund operacioneve të saj në Kinë pas disa sulmeve kundër llogarive të e-mailit të aktivistëve kinez
Me më shumë se 380 milion përdorues, Kina është tregu më i madh i botës përsa i përket internetit. Ajo ka gjithashtu numrin më të madh në botë të përdoruesve të telefonisë celulare. Por Google, motori më i madh i kërkimit në internet e ka shtyrë prezantimin e telefonit të saj të ri celular në Kinë, një shenjë kjo e vazhdimit të polemikave të saj me këtë vend. Vendimi erdhi pas njoftimit të firmës Google se disa nga llogaritë e saj të e-mailit ishin kontrolluar nga të tjerë dhe se këto sulme e kishin oprigjinën në Kinë. Disa nga këto llogari i përkisnin aktivistëve të të drejtave të njeriut. Ministri i jashtëm i Kinës, Jang Gje Çë mohoi se qeveria kishte dorë por tha se Kina rezervon të drejtën e mbrojtjes së qytetarëve të saj. Google në të kaluarën ka bashkëpunuar me qeverinë kineze për të censuruar rezultatet e kërkimit në Internet mbi subjekte të tilla delikate si masakra e Tienanmenit apo Dalai Lama. Por kompania tha se në të ardhmen nuk do ta bëjë më këtë. Zyrtari i çështjeve ligjore pranë firmës Google, David Drummond thya se kompania kishte shumë shpresa kur hapi zyrën e saj në Kinë katër vjet më parë. Nëse javët e ardhëshme nuk arrihet kompromis, kompania thotë se është gati ta mbyllë zyrën e saj në Pekin. Komentatori kinez i Internetit, Kaiser Kuo thotë se kjo do të ishte një humbje e madhe për kompaninë Google por do të dëmtonte edhe qeverinë kineze, e cila krenohet me aftësinë e saj për të tërhequr investime të huaja. Polemikat në fjalë shihen nga shumë kinezë si një pikë kthese në debatin mbi lirinë e Internetit. Michael Anti, një blogues i njohur në Kinë, thotë se për disa, Google është bërë simboli i aksesit të lirë ndaj informacionit: Sipas njoftimeve, bisedimet mes Kinës dhe kompanisë Google vazhdojnë. Disa analistë thonë se nëse Google tërhiqet, kjo mund të keqësojë tensionet mes Kinës dhe Shteteve të Bashkuara. Kjo gjithashtu mund t’ja bëjë të vështirë firmës Google të kthehet në tregun fitimprurës kinez.